OB verdedig uitgelekte Nkandla-verslagThuli Mandonsela Woensdag in Pretoria. Foto: JacaNews / Twitter Thuli Madonsela, die Openbare Beskermer (OB), het haarself Woensdag verdedig teen gerugte dat haar kantoor ŉ voorlopige verslag oor president Jacob Zuma se Nkandla-woning uitgelek het. “Volgens die nuusberig het twee senior amptenare van die veiligheidsgroepering die outeur [van die berig] ingelig dat ek [Madonsela] die president vrygespreek het,” het Madonsela aan joernaliste in Pretoria gesê. Madonsela het daarna ontken dat sy enigsins die president vrygespreek het. Sy het verduidelik dat die media tans twee weergawes van die verslag in hul besit het. “Wat is die kans dat ek twee weergawes van die verslag sou hê? Vyf afskrifte van die voorlopige verslag is elektronies aan die ministers oorhandig. Een van die ministers het ‘n wagwoord ontvang om met die ander te deel. ‘n Regter het ook ŉ afskrif van die verslag op ‘n streng vertroulike basis ontvang,” het Madonsela gesê. “Die verslag is ook by die hof ingedien. Die ministers het gesê hulle het die verslag aan ‘n span kundiges gegee.” Madonsela sê haar finale verslag is nog nie gereed nie en sy beplan om dit in die tweede week van Januarie vry te stel. Sy sê die voorlopige verslag, waaroor Mail & Guardian beskik, is nie deur haar kantoor uitgelek nie. Die verslag handel oor haar ondersoek na die R206 miljoen sekuriteitsopgradering by Zuma se private Nkandla-woning in KwaZulu-Natal.